VENDIM

Nr. 266, datë 14.10.2022

MBI MOSFILLIMIN E PROCEDURËS PËR LICENCIMIN E SHOQËRISË “ALB ENERGY TRADE” SHPK, NË VEPRIMTARINË E TREGTIMIT TË ENERGJISË ELEKTRIKE

Në  mbështetje  të  neneve 16 dhe 37,  pika  2,  germa “d”,  të  ligjit  nr. 43/2015,  “Për sektorin  e energjisë elektrike”,  i  ndryshuar;  nenit  4,  pika  1,  germa “e” dhe nenit  10, pikat  1 dhe  3,  të  rregullores  “Për  procedurat  dhe  afatet për  dhënien,  modifikimin, transferimin,  rinovimin, njohjen dhe  heqjen  e  licencave në  sektorin e  energjisë  elektrike”, të miratuar  me  vendimin e  Bordit të  Entit Rregullator të Energjisë (ERE) nr. 109,  datë  29.6.2016,  i  ndryshuar;  si  dhe  nenit 19, pika  1, germa  “a”,  të  rregullores  “Për  organizimin,  funksionimin dhe  procedurat  e  ERE-s”,  miratuar  me  vendimin e Bordit të ERE-s nr. 96,  datë  17.6.2016;  Bordi  i  ERE-s, në  mbledhjen  e  tij të  datës  14.10.2022, mbasi  shqyrtoi  relacionin me  nr.  1799/3 prot.,  datë 12.10.2022,  të  përgatitur  nga  Drejtoria  e  Licencimit,  Autorizimeve  dhe  Mbikëqyrjes  “Mbi mosfillimin e procedurës për licencimin e shoqërisë ‘Alb Energy Trade’ sh.p.k., në veprimtarinë e tregtimit të energjisë elektrike”, 

konstatoi  se:   

- Shoqëria “Alb Energy Trade” sh.p.k., me shkresën e protokolluar në ERE me nr. 1770 prot., datë 6.10.2022, ka paraqitur kërkesën për licencim në veprimtarinë e tregtimit të energjisë elektrike.

- Në zbatim të përcaktimeve të rregullores “Për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, e ndryshuar së fundi me vendimin nr. 220, datë 1.9.2022 dhe hyrë në fuqi me botimin në Fletoren Zyrtare nr. 125, datë 20.9.2022, aplikuesi për licencim në veprimtarinë e tregtimit të energjisë elektrike duhej të depozitojë në ERE: dokumentacionin e përgjithshëm për të gjitha aplikimet për pajisjen me licencë (neni 9, pika 1); dokumentacionin specifik për licencën e tregtimit të energjisë elektrike (neni 9, pika 2.5); shtojcën 1 dhe shtojcën 1E të plotësuar; si dhe të ketë kryer pagesën për regjistrim dhe shqyrtim të aplikimit (aneksi A).

- Shoqëria e ka kryer aplikimin në datën 6.10.2022, pas hyrjes së fuqi të ndryshimeve të rregullores së licencimit (datë 20.9.2022), por jo sipas këtyre ndryshimeve, por sipas kërkesave dhe formateve të saj të mëparshme. Gjithashtu, dokumentacionit rezulton se ka pasaktësi dhe vërehet se shoqëria nuk ka realizuar pagesën e aplikimit për t’u licencuar në veprimtarinë e tregtimit të energjisë elektrike.

- Duke qenë se nuk është kryer pagesa për aplikimin për licencim në veprimtarinë e tregtimit të energjisë elektrike dhe dokumentacioni i depozituar nuk mund të merret në shqyrtim nga ERE. 

- Në mbështetje të parashikimit të nenit 10, pika 7, të rregullores “Për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, e ndryshuar, aplikuesi mund të paraqesë një aplikim të ri brenda 1 (një) muaji nga marrja e vendimit të ERE-s për mosfillimin e procedurës për shqyrtimin e aplikimit dhe dokumentacioni i paraqitur për aplikimin e mëparshëm do të konsiderohet i vlefshëm edhe për aplikimin e ri, i cili duhet të përmbajë bashkëlidhur edhe pagesën e aplikimit për licencim. 

Për  gjithë sa më sipër,  Bordi  i  ERE-s   

VENDOSI:

1. Të mos fillojë procedurën për licencimin e shoqërisë “Alb Energy Trade” sh.p.k., në veprimtarinë e tregtimit të energjisë elektrike.

2. Aplikuesi mund të paraqesë një aplikim të ri brenda 1 (një) muaji nga marrja e vendimit të Bordit të ERE-s dhe dokumentacioni i paraqitur për aplikimin e mëparshëm do të konsiderohet i vlefshëm edhe për aplikimin e ri.

3. Drejtoria  e Licencimit,  Autorizimeve  dhe  Mbikëqyrjes  të  njoftojë  aplikuesin për vendimin e  Bordit të  ERE-s.  

Ky vendim  hyn në  fuqi  menjëherë.   

Çdo  palë e përfshirë në  këtë  procedurë  mund t’i  kërkojë  ERE-s,  brenda  7  ditëve  kalendarike nga data e  marrjes  së  vendimit,  rishikimin  e  vendimit të  Bordit  në rast  se ka siguruar  prova të reja  që  mund ta  çojnë  Bordin në  marrjen e  një  vendimi  të  ndryshëm  nga i  mëparshmi  apo  për gabime  materiale të konstatuara.  Për  këtë vendim  mund  të bëhet  ankim  në Gjykatën Administrative  Tiranë,  brenda  30  ditëve  kalendarike  nga  dita  e  publikimit  në  Fletoren Zyrtare. Ky vendim  botohet  në  Fletoren  Zyrtare.

